User:Thakrta/sandbox

Fransisko Tarega rođen je 21. novembra 1852. godine u Viljarealu, kraj Kasteljona, na istoku Španije. Otac mu je bio samouki gitarista. Svirao je uglavnom flamenko. Malom Kiketu, kako su zvali Fransiska, nije bilo više od šest godina kada je počeo krišom da uzima očevu gitaru dok je ovaj bio na poslu. Pokušavao je sam da podražava ono što je čuo. Taregin otac radio je kao čuvar manastira San Paskval.

A onda se iznenada razboleo. Dobio je tešku infekciju očiju. Bilo je jasno da mu je to oslabilo vid i počeo je da nosi naočare. Porodica se preselila iz Viljareala u Kasteljon. Ma kako siromašan bio, gospodin Tarega je bio svestan da bi sinu trebalo da po svaku cenu obezbedi novac za časove muzike. Zanimljivo je da su obojica Fransiskovih prvih muzičkih učitelja- Euheni Ruis i Manuel Gonsales- bili slepi.

1862. godine, kada je Kiket napunio tek deset godina, tada poznati gitarista Hulijan Arkas prolazio je kroz Kasteljon u sklopu svoje muzičke turneje. Na navaljivanje Tareginog oca, dečak je posle koncerta svirao pred čuvenim umetnikom. Arkas je bio oduševljen. Pozvao ga je da dođe u Barselonu i postane njegov učenik. Fransiskov otac se složio da ga pošalje u Barselonu u Arkasovu školu, pod jednim uslovom, da dečak, pored gitare, svira bar još jedan instrument. Bio je to klavir. Siromašni čuvar znao je da gitara nije na dobrom glasu u otmenim krugovima. Nažalost, posle kratkog vremena, Arkas je ponovo krenuo na turneju i ostavio učenika. Bilo je to zeleno svetlo za malog Fransiska. Osetio je slast samostalnog šivota i ostao u Barseloni gde se sam izdržavao. S gitarom u ruci osećao se bezbedno u svakom pogledu. Sve dok otac nije došao po njega.

Tri godine kasnije, opet sa gitarom, Fransisko je pobegao u Valensiju, pridruživši se taboru Roma. Trinaestogodišnjeg gitaristu nadahnjivala je njihova muzika. Uostalom, ona je davala smisao njegovom zivotu. Otac ga je ponovo molio da se vrati porodici. Fransisko je shvatio da bi najzad trebalo dobrotom da uzvrati onima koji su se zbog njega toliko odricali. Od povratka iz Valensije sav zarađeni novac delio je sa ukućanima.